
PRAVILNIK

O VISINI NAKNADE ZA USLUGE KOJE PRUŽA AGENCIJA ZA PRIVREDNE

REGISTRE U OKVIRU REGISTRA ZALOŽNOG PRAVA NA POKRETNIM

STVARIMA I PRAVIMA

("Sl. glasnik RS", br. 111/2005; 67/2006; 84/2007; 94/2010)

Član 1.

Ovim pravilnikom utvrđuje se visina naknade za upis i brisanje podataka u Registru založnog prava na pokretnim stvarima i pravima koji se vodi pri Agenciji za privredne registre (u daljem tekstu: Registar), kao i za druge usluge koje pruža Agencija za privredne registre (u daljem tekstu: Agencija) u postupku vođenja Registra, a koje plaća podnosilac zahteva, odnosno drugo zainteresovano pravno ili fizičko lice.

Član 2.

Naknada za upis založnih prava na pokretnim stvarima i pravima u Registar se određuje u zavisnosti od visine glavnog potraživanja koje se obezbeđuje založnim pravom, odnosno visine najvišeg iznosa glavnog potraživanja do kog založno pravo obezbeđuje uslovna ili buduća potraživanja, i iznosi:

1) za iznos do 6.000 evra 1.000,00 dinara;

2) za iznos veći od 6.000 evra do iznosa od 100.000 evra 3.000,00 dinara;

3) za iznos veći od 100.000 evra 6.000,00 dinara;
Član 3.

Naknada za izmenu, dopunu ili brisanje podataka upisanih u Registar iznosi 1.500,00 dinara
Član 4.

Ako se zahtevom traži upis založnog prava ili izmena, dopuna ili brisanje podataka o upisanom založnom pravu, pri čemu se u Registar unose ili brišu podaci za više predmeta zaloge, odnosno za više subjekata, za svaki sledeći predmet, odnosno subjekt, iznos naknade iz čl. 2. i 3. ovog pravilnika se uvećava za 200,00 dinara.

Ako je založnim pravom obezbeđeno glavno potraživanje čija vrednost ne prelazi 6.000,00 evra, u slučaju iz stava 1. ovog člana za svaki sledeći predmet zaloge propisani iznos naknade se uvećava za 50,00 dinara.

Član 5.

Naknada za upis i brisanje zabeležbe iznosi 1.000,00 dinara. 

Član 6.

Naknada za brisanje založnog prava iz Registra iznosi 1.000,00 dinara.

Član 7.

Naknada za izdavanje izvoda, potvrda i kopija dokumenta iz Registra iznosi:

1) za pretraživanje sa izdavanjem overenog izvoda o podacima sadržanim u Registru 1500,00 dinara po izvodu, odnosno sa izdavanjem neoverenog izvoda 300,00 dinara po izvodu, pri čemu se, ukoliko se pretraživanje traži za više predmeta zaloge ili više subjekata, za svaki sledeći predmet, odnosno subjekt, naknada uvećava za 200,00 dinara;

1a) za izdavanje overenog izvoda koji sadrži sve podatke o konkretnom založnom pravu upisanom u Registar 1000,00 dinara po izvodu, odnosno za izdavanje neoverenog izvoda 300,00 dinara;

2) za izdavanje potvrde o tome da Registar ne sadrži podatke da je pokretna stvar predmet zaloge ili da je određeno fizičko ili pravno lice upisano kao zalogodavac u Registru 500,00 dinara, pri čemu se, ukoliko se pretraživanje traži za više predmeta zaloge ili više subjekata, za svaki sledeći predmet, odnosno subjekt, naknada uvećava za 200,00 dinara;

2a) za izdavanje potvrde o podacima sadržanim u dokumentaciji na osnovu koje je izvršena registracija i potvrde o ranije registrovanim podacima, 1.000,00 dinara po upisu.

3) za štampanje dokumenta sa internet strane Agencije po dokumentu 60,00 dinara;

4) za izdavanje kopije dokumenta po strani dokumenta 30,00 dinara.

Član 7a

Za preuzimanje podataka u elektronskoj formi sa internet strane Agencije,ako kriterijum za pretraživanje ne spada u opšte kriterijume za pretraživanje i ako se vrši na osnovu posebnog zahteva korisnika, naknada iznosi 20,00 dinara po upisu.

Za dostavljanje izveštaja o podacima upisanim u Registar na osnovu posebnog zahteva korisnika naknada iznosi 20,00 dinara po upisu, a ako se izveštaj traži za više od 50 upisa naknada po svakom narednom upisu iznosi 10,00 dinara.

Član 8.

Ovaj pravilnik, po dobijanju saglasnosti Vlade, objavljuje se u "Službenom glasniku Republike Srbije" i stupa na snagu osmog dana od dana objavljivanja.

